“Hunarmand” uyushmasi faoliyatini yanada takomillashtirish chora-tadbirlari toʻgʻrisida
(resolution, 2024-07-25)

Oʻzbekiston Respublikasi Prezidentining 2017-yil 17-noyabrdagi “Hunarmandchilikni yanada rivojlantirish va hunarmandlarni har tomonlama qoʻllab-quvvatlash chora-tadbirlari toʻgʻrisida” PF-5242-son Farmonining ijrosini taʼminlash hamda “Hunarmand” uyushmasi tashkiliy tuzilmasini optimallashtirish asosida uning faoliyatini takomillashtirish va samaradorligini oshirish maqsadida: 1. Quyidagilar “Hunarmand” uyushmasi faoliyatining ustuvor yoʻnalishlari etib belgilansin: birinchidan, hunarmandchilikni yanada rivojlantirish, xalq hunarmandchiligi va amaliy sanʼatning anʼanaviy turlarini saqlash va qayta tiklash, hunarmandchilik mahsulotlarining raqobatdoshligini va sifatini oshirish boʻyicha tizimli va maqsadli chora-tadbirlarni amalga oshirish; ikkinchidan, aholini hunarmandchilik faoliyatiga keng jalb etish, hunarmandchilik sohasida bandlikni kengaytirish uchun qulay shart-sharoitlar yaratish, hunarmandlarni davlat roʻyxatiga olishda koʻmaklashish, hunarmandchilik faoliyati bilan shugʻullanuvchi shaxslarning yagona reyestrini yuritish; uchinchidan, hunarmandchilik sohasidagi qonunchilik va meʼyoriy-huquqiy bazani takomillashtirish, hunarmandlarning huquqlari, erkinliklari va qonuniy manfaatlarini himoya qilishda ishtirok etish, shu jumladan Oʻzbekiston Respublikasi Savdo-sanoat palatasi bilan hamkorlikda davlat organlarida hunarmandlarning manfaatlarini ifodalash boʻyicha takliflar ishlab chiqish; toʻrtinchidan, hunarmandchilikni rivojlantirish boʻyicha loyihalarni amalga oshirishda ishtirok etish, hunarmandchilikni rivojlantirish markazlarini tashkil etish va takomillashtirish, sayyohlar uchun jozibador boʻlgan hunarmandchilik obyektlari yaratish; beshinchidan, hunarmandchilik mahsulotlarini keng jamoatchilik orasida ommalashtirish, isteʼmolchilarga hunarmandchilik mahsulotlarini isteʼmolchilarga sotish, jumladan ularni eksport qilishni ragʻbatlantirish uchun qulay shart-sharoit va zarur infratuzilmani yaratish; oltinchidan, hunarmandchilik sohasida avlodlar vorisligini taʼminlash, hunarmandlarning yoshlarni mehnatsevarlik, insonparvarlik va milliy qadriyatlarga sadoqat ruhida tarbiyalashda faol ishtirokini ragʻbatlantirish, “Usta-shogird” maktablarini takomillashtirish va faoliyati samaradorligini oshirish. 2. Quyidagi yangilangan: “Hunarmand” uyushmasining tashkiliy tuzilmasi 1-ilovaga muvofiq; “Hunarmand” uyushmasining 33 nafar boshqaruv xodimlaridan iborat ijro apparati tuzilmasi 2-ilovaga muvofiq; “Hunarmand” uyushmasining Qoraqalpogʻiston Respublikasi, viloyatlar va Toshkent shahridagi boshqarmalari namunaviy tuzilmasi 3-ilovaga muvofiq; “Hunarmand” uyushmasining tumanlar (shaharlar)dagi boʻlimi namunaviy tuzilmasi 4-ilovaga muvofiq maʼqullansin. Uyushma raisiga, zarurat boʻlganda, uyushmaning tashkiliy tuzilmasi, ijro apparati, hududiy boshqarmalari va tuman (shahar) boʻlinmalarining tuzilmalariga oʻzgartirishlar kiritish huquqi berilsin. 3. Oʻzbekiston Respublikasi Prezidentining 2017-yil 19-iyundagi “Oʻzbekiston Respublikasi Savdo-sanoat palatasi faoliyatini tashkil etishni takomillashtirish toʻgʻrisida”gi PQ-3068-son qarorining 1-ilovasiga mazkur qarorning 5-ilovasiga muvofiq oʻzgartirish kiritilsin. 4. Quyidagilar “Hunarmand” uyushmasining daromadlarini shakllantirish manbalari etib belgilansin: “Hunarmand” uyushmasi aʼzolarining aʼzolik badallari; xalqaro donorlarning grantlari, homiy tashkilotlarning mablagʻlari; vaqtincha boʻsh turgan mablagʻlarni tijorat banklarining depozitlariga va boshqa moliyaviy vositalarga joylashtirishdan tushadigan daromadlar; pullik xizmatlar koʻrsatishdan olingan daromadlar; qonunchilikda taqiqlanmagan boshqa tushumlar. Belgilansinki, mazkur bandda nazarda tutilgan mablagʻlar Savdo-sanoat palatasining Tarmoqlarni qoʻllab-quvvatlash jamgʻarmasida jamlanadi va ushbu jamgʻarma orqali sarflanadi. 5. Oʻzbekiston Respublikasi Savdo-sanoat palatasi, “Hunarmand” uyushmasi hunarmandchilik mahsulotlarini uzoqdagi tumanlar (shaharlar)dan sotib olish va kelgusida yirik shaharlarda sotish hamda eksport qilish uchun “Hunarmand” uyushmasi huzurida savdo-xarid qilish korxonalari tashkil etilishini ikki oy muddatda taʼminlasin. 6. “Hunarmand” uyushmasiga kasanachilik mahsulotlar (ishlar va xizmatlar) ishlab chiqarish funksiyasiga ega boʻlgan tarkibiy boʻlinmalar tashkil etish, shuningdek, pudratchi korxonalar sifatida, ayniqsa respublikaning qishloq va uzoq tumanlarida, kasanachilar bilan hunarmandchilik mahsulotlari ishlab chiqarish boʻyicha shartnomalar tuzish huquqi berilsin. 7. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi, Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi, Oʻzbekiston Respublikasi uy-joy kommunal xizmat koʻrsatish vazirligi, “Hunarmand” uyushmasi bilan birgalikda ikki oy muddatda: “Hunarmand” uyushmasining viloyat boshqarmalari, tuman va shaharlar boʻlimlarini joylashtirish uchun bino va inshootlarga boʻlgan ehtiyojini oʻrgansin; oʻrganish natijalariga koʻra, “Hunarmand” uyushmasining viloyat boshqarmalarini, tuman va shaharlar boʻlimlarini foydalanilmayotgan davlat mulki binolari va xonalariga joylashtirish uchun ularni “Hunarmand” uyushmasiga bepul foydalanish uchun topshirish choralarini koʻrsin. 8. Toshkent shahar hokimligi Respublika hunarmandchilik markazini tashkil etish hamda hunarmandchilik mahsulotlari va milliy liboslari koʻrgazma-yarmarkalarini doimiy ravishda oʻtkazish maqsadida Olmazor tumani, Zarqaynar koʻchasi, 1-uy manzilida joylashgan “Zarqaynar” milliy liboslar galereyasini “Hunarmand” uyushmasiga biriktirsin. 9. Oʻzbekiston milliy teleradiokompaniyasi, “Hunarmand” uyushmasi, Oʻzbekiston Respublikasi Savdo-sanoat palatasi, Oʻzbekiston Badiiy akademiyasi, shuningdek boshqa manfaatdor vazirliklar va idoralar: ikki hafta muddatda hunarmandchilikni rivojlantirish va hunarmandlarni har tomonlama qoʻllab-quvvatlash chora-tadbirlari natijalarining ommaviy axborot vositalarida keng yoritilishini taʼminlaydigan media-rejani ishlab chiqsin va tasdiqlasin; media-rejada tasdiqlangan tadbirlar yoritiladigan televideniye va radiokanallarni bir oy muddatda belgilasin; belgilangan televideniye va radiokanallarda media-rejaning tasdiqlangan mavzuli va koʻchma dasturlari, tok-shoular, intervyular va boshqa hunarmandchilikni rivojlantirish masalalarini namoyish etish uchun efir vaqtining, jumladan eng tigʻiz vaqtlarda, bepul ajratilishini taʼminlasin. 10. “Hunarmand” uyushmasi Toshkent shahar, Doʻmbrobod koʻchasi, 74-uy manziliga joylashtirilsin. 11. Oʻzbekiston Respublikasi Adliya vazirligi “Hunarmand” uyushmasiga yangi talab va vazifalar hisobga olingan yangi tahrirdagi Ustavini tayyorlashga va davlat roʻyxatidan oʻtkazishga koʻmaklashsin. 12. Oʻzbekiston Respublikasi Savdo-sanoat palatasi “Hunarmand” uyushmasi, Oʻzbekiston Respublikasi Adliya vazirligi va boshqa manfaatdor vazirliklar va idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisidagi takliflarni Vazirlar Mahkamasiga kiritsin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov, Oʻzbekiston Respublikasi Savdo-sanoat palatasi raisi A.I. Ikramov hamda Bandlik va mehnat munosabatlari vaziri A.A. Xaitov zimmasiga yuklansin. Oʻzbekiston Respublikasi Prezidentining “Oʻzbekiston Respublikasi Savdo-sanoat palatasi faoliyatini tashkil etishni takomillashtirish toʻgʻrisida” 2017-yil 19-iyundagi PQ-3068-son qaroriga 1-ilova kuyidagi tahrirda bayon etilsin: